รัฐบาลไทย-ข่าวทำเนียบรัฐบาล-ศธ.-สธ.ลงนามความร่วมมือการจัดการเรียนการสอนพยาธิใบไม้ตับและมะเร็งท่อน้ำดี สำหรับนักเรียนปฐมวัย-มัธยมศึกษาตอนต้น ในพื้นที่เสี่ยง 27 จังหวัด
วันพฤหัสบดีที่ 9 มีนาคม 2560
ศธ.-สธ.ลงนามความร่วมมือการจัดการเรียนการสอนพยาธิใบไม้ตับและมะเร็งท่อน้ําดี สําหรับนักเรียนปฐมวัย-มัธยมศึกษาตอนต้น ในพื้นที่เสี่ยง 27 จังหวัด
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานในพิธีลงนามบันทึกข้อตกลงความร่วมมือระหว่างกระทรวงสาธารณสุข และกระทรวงศึกษาธิการ เรื่อง "การจัดการเรียนการสอนพยาธิใบไม้ตับและมะเร็งท่อน้ําดี"
โดยมี นพ.โสภณ เมฆธน ปลัดกระทรวงสาธารณสุข, นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, ผู้บริหารกระทรวงสาธารณสุข, ผู้แทนหน่วยงาน และหัวหน้าส่วนราชการ เข้าร่วมพิธีลงนาม
นพ.ธีระเกียรติ เจริญเศรษฐศิลป์กล่าวว่า การร่วมมือกันแก้ปัญหาโรคพยาธิใบไม้ตับและมะเร็งท่อน้ําดีระหว่างกระทรวงศึกษาธิการและกระทรวงสาธารณสุขในครั้งนี้ เป็นโครงการสําคัญที่จะเป็นรูปแบบ (Model) ในการขยายผลการป้องกันและแก้ไขปัญหาสุขภาพด้านอื่น ๆ
การให้ความรู้ด้านสุขศึกษาแก่ประชาชนไม่ใช่เรื่องง่ายอย่างที่คิดโดยเฉพาะอย่างยิ่งหากเป็นการเปลี่ยนวิถีชีวิตด้านการรับประทานอาหารของคนในพื้นที่ ซึ่งกระทรวงศึกษาธิการตระหนักถึงความสําคัญในเรื่องนี้จึงสนับสนุนการจัดการเรียนการสอนเรื่องโรคพยาธิใบไม้ตับและมะเร็งท่อน้ําดีให้กับนักเรียนตั้งแต่ระดับปฐมวัยถึงระดับมัธยมศึกษาปีที่ 3 ในโรงเรียนพื้นที่เสี่ยง 459 แห่งซึ่งตั้งอยู่ใน 209 ตําบล 138 อําเภอ 27 จังหวัดเพื่อปลูกฝังให้เยาวชนมีความรู้ความเข้าใจ และเห็นความสําคัญของการรับประทานอาหาร ตลอดจนส่งเสริมให้เยาวชนมีทักษะปฏิบัติที่ถูกต้อง ด้วยการนําข้อมูลและเนื้อหาเกี่ยวกับพยาธิใบไม้ตับและมะเร็งท่อน้ําดีของกระทรวงสาธารณสุขมาจัดทําหลักสูตรเพื่อสอนเด็ก โดยได้เน้นย้ําให้ตรวจรายละเอียดของเนื้อหาให้มีความถูกต้อง ชัดเจน และทําให้เด็กเข้าใจง่าย ซึ่งที่ผ่านมาได้มีการติดตามผลการดําเนินงานเป็นระยะ และพบว่าบางพื้นที่มีจํานวนผู้ป่วยโรคพยาธิใบไม้ตับและมะเร็งท่อน้ําดีลดลง
นพ.ธีระเกียรติ กล่าวด้วยว่า เมื่อเด็กมีความตระหนักรู้ (Awareness) เรื่องการรับประทานอาหารแล้ว ก็จะทําให้เด็กระวังเรื่องอื่น ๆ เพิ่มด้วย ดังนั้น ความร่วมมือในครั้งนี้เป็นจึงเรื่องสําคัญในการต่อยอดไปถึงโครงการอื่นได้ จึงขอขอบคุณผู้มีส่วนเกี่ยวข้องทุกฝ่ายให้ความร่วมมือ และจริงจังกับการแก้ปัญหาโรคพยาธิใบไม้ตับและมะเร็งท่อน้ําดี โดยคาดหวังว่าโครงการนี้จะทําให้เด็กเป็นผู้ใหญ่ที่มีคุณภาพได้ในอนาคตอันใกล้
ศาสตราจารย์คลินิกเกียรติคุณ นพ.ปิยะสกล สกลสัตยาทรกล่าวว่า โรคพยาธิใบไม้ตับเป็นปัญหาด้านสุขภาพที่สําคัญและนําไปสู่การเกิดโรคมะเร็งท่อน้ําดี ซึ่งเป็นโรคที่รักษาได้ยากและทําให้ผู้ป่วยเสียชีวิตก่อนวัยอันควร อีกทั้งปริมาณผู้ป่วยโรคพยาธิใบไม้ตับและมะเร็งท่อน้ําดียังคงเพิ่มสูงขึ้น แม้ว่าปัจจุบันจะมียารักษา จึงเป็นเรื่องสําคัญที่กระทรวงสาธารณสุขและทุกภาคส่วนต้องร่วมมือกันลดผลกระทบที่เกิดจากโรคพยาธิใบไม้ตับและมะเร็งท่อน้ําดี
ขณะนี้ กระทรวงสาธารณสุขและกระทรวงศึกษาธิการได้ร่วมกันป้องกันโรคพยาธิใบไม้ตับและมะเร็งท่อน้ําดี ด้วยการให้ความรู้และปลูกฝังให้เด็กและเยาวชนทราบว่าพยาธิใบไม้ตับคืออะไร มีผลกระทบต่อสุขภาพอย่างไรเพื่อให้เด็กนําความรู้ไปถ่ายทอดสู่ผู้ใหญ่ในครอบครัว และในที่สุดเด็กรุ่นใหม่จะปลอดจากโรคพยาธิใบไม้ตับและมะเร็งท่อน้ําดี
โดยกระทรวงสาธารณสุขได้ให้การสนับสนุนองค์ความรู้ รวมทั้งคู่มือแนวทางในการจัดทําหน่วยการเรียนรู้ และการจัดทําสื่อการเรียนการสอนเกี่ยวกับโรคพยาธิใบไม้ตับและมะเร็งท่อน้ําดีซึ่งมีมาตรการสําคัญ คือ 1) การสร้างเสริมสุขภาพ 2) การควบคุมป้องกันคัดกรองพยาธิ 3) การคัดกรองมะเร็งท่อน้ําดี 4) การผ่าตัดและการดูแลประคับประคอง และ 5) การสื่อสารสาธารณะ โดยมีเป้าหมายให้เยาวชนสามารถนําความรู้ไปสู่การปฏิบัติที่ถูกต้องเหมาะสม ตลอดจนส่งเสริมให้เกิดพฤติกรรมสุขภาพที่เป็นประโยชน์ต่อทั้งตนเอง ครอบครัว และชุมชน นอกจากนี้ กระทรวงสาธารณสุขได้จัดกิจกรรมรณรงค์การปรุงปลาสุข และสนับสนุนผู้ประกอบการให้ปรุงปลาปลอดพยาธิด้วย
โอกาสนี้ รัฐมนตรีทั้งสองได้เยี่ยมชมนิทรรศการการจัดการเรียนการสอนโรคพยาธิใบไม้ตับและมะเร็งท่อน้ําดี อาทิ การพัฒนาหน่วยการเรียนรู้ "โรคพยาธิใบไม้ตับและมะเร็งท่อน้ําดี ใน 4 ช่วงชั้น (อนุบาล-มัธยมศึกษา)", การพัฒนาหน่วยการเรียนรู้โรคพยาธิใบไม้ตับและมะเร็งท่อน้ําดีโดยใช้ e-book, การตรวจคัดกรองโรคพยาธิใบไม้ตับด้วยการตรวจปัสสาวะ, สมุนไพรกับโรคพยาธิใบไม้ตับและมะเร็งท่อน้ําดี, อาหารปลอดพยาธิ เป็นต้น